**ДОСТАВКИ НА СТОКИ ИЛИ УСЛУГИ**

**ДДС Е НАЧИСЛЕН ОТ ДОСТАВЧИКА, но се е наложило:**

**Анулиране на данъчния документ, поради:**

1) Погрешно съставени или поправени фактури или известия към фактури, включително при:

- неначисляване на данък във фактура/ известие към фактурата, въпреки че е следвало да бъде начислен;

- начисляване на данък във фактура/ известие към фактура, въпреки че не е следвало да бъде начислен;

- начисляване на данък фактура/известие към фактура като е приложена грешна ставка на данъка (**ал. 6 на чл. 116 от ЗДДС – нова, ДВ, бр. 14 от 2022 г., в сила от 18.02.2022 г.**).

2) За погрешно съставени се смятат и издадените протоколи, в които

- не е начислен данък, въпреки че е следвало да бъде начислен;

- е начислен данък, въпреки че не е следвало да бъде начислен;

- за доставката е приложена грешна ставка на данъка (**чл. 117а, ал. 2 от ЗДДС – нов, ДВ, бр. 14 от 2022 г., в сила от 18.02.2022 г.**).

За анулирането не се издава нов протокол, а в погрешно съставения се посочва основанието за анулиране.

**Изменение на данъчната основа или разваляне на доставка**

**Издава се данъчно известие в 5 дневен срок от възникване на съответното обстоятелство (изменение на данъчната основа или разваляне на доставка), а когато се издава за доставка, за която е издадена фактура с начислен данък за получено авансово плащане, в 5 дневен срок от датата на връщането, прихващането или уреждането по друг възмезден начин на авансово преведената сума за размера на върнатата, прихванатата или уредената по друг възмезден начин сума (чл. 115, ал. 2 от ЗДДС, изм. - ДВ, бр. 97 от 2016 г., в сила от 01.01.2017 г.):**

**- дебитно известие** - при увеличение на данъчната основа;

- **кредитно известие** - при намаление на данъчната основа или при разваляне на доставки.

**Доставчикът** следва да отрази издадените от него или от негово име данъчни документи, както и отчетите за извършените продажби по чл. 119 в дневника за продажбите за данъчния период, през който са издадени.

**Получателят** на доставката е длъжен да отрази получените от него дебитни известия в дневника за покупки най-късно до дванадесетия данъчен период, следващ данъчния период, през който са издадени, но не по-късно от последния данъчен период по чл. 72, ал. 1 от ЗДДС, а кредитните известия – в данъчния период, през който са издадени.

В случаите на [чл. 115, ал. 1](http://ciela/act.aspx?ID=1&IDNA=7F49A691&IDSTR=0&FIND=_2213185) от закона, когато за доставката е издадено дебитно известие, **правото на приспадане на данъчен кредит** възниква през данъчния период, през който е издадено дебитното известие, и се упражнява през този или през някой от следващите 12 данъчни периода. (чл. 61а от ППЗДДС - ДВ, бр. 4 от 2009 г., в сила от 01.01.2009г., изм. ДВ, бр. 6 от 2010 г., в сила от 01.01.2010 г.)

**Право на приспадане на данъчен кредит при анулиране, загубване, унищожаване или кражба на данъчен документ**

При анулиране на погрешно съставени или поправени документи по [чл. 116](http://ciela/act.aspx?ID=1&IDNA=7F49A691&IDSTR=0&FIND=_2213186) от закона регистрираното лице може да упражни своето право на приспадане на данъчен кредит въз основа на издадения нов данъчен документ по [чл. 116, ал. 1](http://ciela/act.aspx?ID=1&IDNA=7F49A691&IDSTR=0&FIND=_2213186) от закона и при условие, че притежава протокол по [чл. 116, ал. 4](http://ciela/act.aspx?ID=1&IDNA=7F49A691&IDSTR=0&FIND=_2213186) от закона.

Правото на приспадане на данъчен кредит възниква през данъчния период, през който е издаден новият данъчен документ, и се упражнява през този или през някой от следващите 12 данъчни периода, само когато погрешно съставеният документ е включен в дневника за покупките на получателя в срока по [чл. 72](http://ciela/act.aspx?ID=1&IDNA=7F49A691&IDSTR=0&FIND=_2213142) от закона. Отчитането на анулираните документи се извършва по реда на [приложение № 12](http://ciela/acttxt.aspx?id=0&idna=7F49ACEA&idstr=0&type=ACT#IT_UNDEF_0_12#IT_UNDEF_0_12) (чл. 58, ал. 1 от ППЗДДС доп. - ДВ, бр. 4/2009 г., в сила от 01.01.2009 г., изм. - ДВ, бр. 6/2010 г., в сила от 01.01.2010 г.).

При изгубване, унищожаване или кражба на оригинала на документ регистрираното лице може да упражни своето право на приспадане на данъчен кредит, като уведоми за това териториалната дирекция на Националната агенция за приходите по регистрацията си и осигури фотокопие от екземпляра на издателя на документа, заверено от него с подпис и печат, което да съхранява в счетоводството си.

1**.** Съставя се протокол за анулирането за всяка от страните, когато погрешно съставени документи или поправени документи са отразени в отчетните регистри на доставчика или получателя. Протоколът следва да съдържа реквизитите, посочени в чл. 116, ал. 4 от ЗДДС.

Протокол може да не се издава, когато датата на издаване на анулирания документ съвпада с датата на издаване на новия документ (чл. 81, ал. 4 от ППЗДДС).

**2.** В случаите на погрешно съставени документи по чл. 116, ал. 2, 3 и 6 и по чл. 117а, ал. 2 от закона правото на приспадане на данъчен кредит възниква през данъчния период, през който е издаден новият данъчен документ, и се упражнява през този или през някой от следващите 12 данъчни периода само когато погрешно съставеният документ е включен в дневника за покупките на получателя в срока по чл. 72 от закона (**чл. 58а от ППЗДДС – нов, ДВ - бр. 59 от 2022 г., в сила от 26.07.2022 г.**).

**ВАЖНО:** **Право на приспадане на данъчен кредит или възстановяване на данък след корекция на грешно данъчно третиране на доставка при наличие на влязъл в сила акт, издаден от орган по приходите - чл. 58б от ППЗДДС (нов - ДВ, бр. 59 от 2022 г., в сила от 26.07.2022 г.)**

При грешно данъчно третиране на доставка при наличие на влязъл в сила акт, издаден от орган по приходите, регистрираното лице може да упражни право на приспадане на данъчен кредит, когато са налице изискванията на чл. 69 и 71 от закона, или право на възстановяване на начислен данък по съответния ред въз основа на издаден документ по чл. 67б, ал. 2 и 3, при условие че задължението, което е установено с акта, е внесено в държавния бюджет по сметка на Националната агенция за приходите или е прихванато по чл. 92 от закона. Правото на приспадане на данъчен кредит може да се упражни, ако погрешно съставеният документ е включен в дневника за покупките на получателя в срока по чл. 72 от закона (ал. 1 на чл. 58б от ППЗДДС - **изм., ДВ, бр. 54 от 2024 г., в сила от 25.06.2024 г.**).

Алинея 1 се прилага и когато при установено грешно данъчно третиране на доставка размерът на данъка по доставка не е бил изменен с влязъл в сила акт, издаден от орган по приходите на регистрирано лице – доставчик (ал. 2 на чл. 58б от ППЗДДС).

Правото по ал. 1 възниква през данъчния период, през който е издаден новият данъчен документ, и се упражнява през този или през някой от следващите 12 данъчни периода (ал. 3 на чл. 58б от ППЗДДС).

**Отчитане на анулираните документи**

**1. Анулиране на данъчен документ (фактура, известие към фактура или протокол) в периода, в който е издаден**

- Анулирана/о фактура/известие към фактура се отразява в дневника за продажби на издателя, но полетата, описващи стойност, се оставят празни (не се попълват) или се записва стойност нула (0). Документът не се описва в дневника за покупки на получателя.

- Анулиран протокол за начисляване на данък или протокол по чл. 117, ал. 4 от ЗДДС се отразява в дневника за продажби на издателя, но полетата, описващи стойност, се оставят празни (не се попълват) или се записва стойност нула (0). Документът не се описва в дневника за покупки на издателя.

**2. Анулиране на данъчен документ (фактура, известие към фактура или протокол) след периода, в който е издаден**

- Анулирана/о фактура/известие към фактура се отразява в дневника за продажби на издателя, отнасящ се за данъчния период, през който е извършено анулирането, като в полетата, описващи стойности, се попълват стойности, равни по размер на съдържанието на съответните полета от първоначалния запис в дневника, но с противоположен знак.

Документът се отразява в дневника за покупки на получателя, отнасящ се за данъчния период, през който е извършено анулирането, като в полетата, описващи стойности, се попълват стойности, равни по размер на съдържанието на съответните полета от първоначалния запис в дневника, но с противоположен знак.

- По аналогичен начин се отразява анулиран протокол в дневника за продажбите и дневника за покупките на издателя - в полетата, описващи стойности, се попълват стойности, равни по размер на съдържанието на съответните полета от първоначалния запис в дневника, но с противоположен знак.

(По аргумент от Приложение № 12 ПЗДДС – Изисквания към записите при анулирани документи)